‘Dag Zero in NMB hoogstens uitgestel’ | Netwerk24
Deur Lizeka Tandwa 12 September 2018 06:02
Dag Zero in Nelson Mandelabaai is nie vermy nie, dit is hoogstens uitgestel, het die direkteur van water en sanitasie, Barry Martin, Dinsdag gesê.
Martin, en die nuwe burgemeester van Nelson Mandelabaai, Mongameli Bobani, en sy burgemeesterskomitee het die Impofu- en Churchilldam Dinsdag besoek. Die watervlakke van dié damme het effens gestyg ná goeie reën die afgelope week.
Martin sê hoewel die stad verlede week ’n “mini-vloed” beleef het, is die droogte nie gebreek nie.
Dag Zero is net verder die toekoms ingeskuif vanweë die reën, sê hy.
Churchilldam is byna vol op 90% en die grootste damme, Kouga en Impofu, se watervlak staan op 31%.
Hy sê die stand van Churchilldam is baie goeie nuus, maar daar moet onthou word dat dié dam die kleinste dam is wat water aan die stad voorsien. Dit is sowat ’n derde van die grootte van Impofu, het Martin gesê.
“Ons moet steeds spaarsamig met water werk, sodat ons kan hou wat ons het.”
Martin sê die stad oorweeg om waterbeperkings aan te pas en kyk na wat prakties gedoen kan word.
Meer oor: Oos-Kaap | Nelson Mandelabaai | Dag Zero | Waterkrisis